정조 5년
辛丑二月初三日辰時。上御仁政門。朝參入侍時。行都承旨李𡊠。左承旨朴祐源。右承旨沈念祖。左副承旨趙時偉。右副承旨金宇鎭。同副承旨鄭志儉。假注書李祖承趙衍德。記事官鄭東浚金載瓚。以次侍立訖。志儉曰。釋奠祭傳香日。本無用齋之事。而該曹誤認以用齋朝參儀註。鼓吹鼓樂。初以陳而不作磨鍊。莫重儀註。有此不審之擧。事涉疎忽。不可無警當該堂上。推考。何如。上曰。依爲之。出擧條上曰。臺臣以南班序立。領敦寧李溵進曰。聖體。若何。上曰。一樣矣。領議政徐命善進曰。歲首朝參。今始設行矣。臣有區區血懇。敢此仰達。向者李福源疏出之後。意謂以義理可明。隄防可嚴。故心以爲幸矣。今玆李得臣。極甚無嚴。且爲無狀。投進一疏。將欲以義理晦塞。人心疑懼。究厥所爲。罪實難赦。臣雖無狀。豈敢以不忍言不忍聞之說。仰奏於殿下之前。以慼至孝之聖心。而今此世道。未能底定。人心尙多恇惑。若不劈破義理。明處分。則百世之下。將何以有辭乎。臣竊有爲殿下一死之心。而今日願得其死所矣。臣豈不知其貽慼於聖心。而只以愚忠所激。敢以不忍言之說。仰奏於不忍聞之地。今玆殿陛之前。雖被鈇鉞之誄。臣焉敢辭避乎。第以言語間陳達。則朝外之人。必不得詳聞。故玆搆手箚。冒死擎進。此實大關義理處也。伏乞卽命有司之臣。頒示中外。其慼我聖心之罪。卽席嚴誅。是所甘心矣。上曰。不見箚中。而予心先爲抑塞矣。大義固可知也。卿意亦可想矣。而今於猝乍之間。有難遍覽。當入大內。可以觀之矣。命善曰。臣知死罪死罪。命善曰。臣於平日。有所憂歎者。今此世道。全無懲勵之策。非臣所可責任。而今當朝參之日。濫叨是職。則雖今日效責。明日獲戾。亦何有辭乎。方有四條飭勵者。敢此條陳焉。上曰。可矣。命善曰。自古爲國之道。未有不以奮厲而興。恬嬉而替。蓋衆心奮厲則不勞而事集。一人恬嬉則相效而功虧。二者之間。興替之所由分。臣竊觀今日朝象。何其恬嬉之甚。而絶無奮厲之意也。昇平旣久。百隷怠慢。法度之廢墜。事務之叢脞。已無可言。而尙此伈伈泄泄。玩愒悠泛。任怨趨赴者。目之以癡獃。袖手厭避者。指之爲謀臧。膴仕華貫。必欲坐致。國計民憂。擧皆恝視。滔滔一轍。莫可挽回。而雖或有超出俗臼。挺身擔當者。又厭其衆誹群嘲。卒不得售其志業。若此不已。拘攣彌縫之態。終無可變之時。揫斂堅凝之績。竟無可擧之望。夫以積世恬嬉之餘。丕振一朝奮厲之治者。必有風發雷迅之擧。然後乃可以轉委靡之習。盡淬礪之方。夫豈雍容暇豫之所可爲哉。爲今之道。明其黜陟。信乃賞罰。隨事趨赴者。另加擢用。當事厭避者。輒加譴責。則未必無補於董飭警戒之政。而目下制治之要。無過於此。先將臣奏。昭有位。俾得以各自勉勵。何如。上曰。目下急務。無出於此。陳白之說。極爲切實。依爲之。出擧條命善曰。臣旣以警恬嬉爲振世道之本。而恬嬉之弊。實由於紀綱之不樹。苟不先樹紀綱。則一時黜陟。未必有勸懲之效。尙何以率其怠惰。華其渙散乎。夫紀綱者。人君所以御世磨礱之具。而漢唐以來。莫不各有一代之紀綱。先儒所謂。漢以規模爲紀綱。唐以法令爲紀綱。宋以禮義廉恥爲紀綱是也。我朝制治。一遵有宋。以禮義廉恥爲維持紀綱之要。則自禮義而致規模之整理。自廉恥而知法令之謹守。斟酌三代。蔚有成憲。乃自近日以來。紀綱如水蓋下。朝廷之上。命令不行。閭巷之間。橫濫成習。內而庶司之等威旣紊。外而列邑之貪猾不息。應行節文。必待聖敎之董飭。瑣屑微事。亦煩天聽之瀆撓。蓋其寬縱太過。人心狃安。以苟免倖得。爲目前之計。故不知不覺之中。自陷於蔑法饕利之罪。今欲立規模。宜先明法令。今欲明法令。宜先以禮義廉恥。另加勸懲。不少饒貸。然後人志有所定。而紀網有所樹。以臣此奏。一體布示。俾令監戒。毋至犯科。何如。上曰。依爲之。出擧條命善曰。臣旣以樹紀綱爲警恬嬉之本。而紀綱之頹。實由於私意之不祛。蓋干謁之弊。天下同然。而我國爲最覬覦之習。古今一致。而近日爲甚。若論用人之道。則才學品格。置之度外。顔面厚薄。視爲進退。巧宦之流。常被甄錄。自守之士。曾不采訪。故除目不及於素昧。而躁競鑽刺之風成矣。若論折獄之政。則事理曲直。未暇斟量。罪律輕重。惟意勘斷。受餉之疵。人或不免。如鑑之頌。寂矣無聞。故疑謗輒起聽理。而因緣囑托之風成矣。甚至於錐刀利害。請簡雲委。簿書去來。關節坌集。有財者必充願欲。無援者常患落拓。則靑紫之獵取。和石之俯仰。謂可以人力周旋。若無難事。朝廷安得不卑。紀綱何所自立乎。苟求轉移之術。必須精白一心。視國如家。莫曰吾無係吝。而克念察影之方。莫曰事在微細。而每軫成阜之戒。使夫公之一字。隨時隨處。參前倚衡。則干謁之弊。不期變而自變。覬覦之習。不期戢而自戢矣。今臣所奏。姑擧銓注。訟獄數條而一隅反三。庶事皆然。如欲做治。必先急祛此風。然後乃可有爲。亦以此意。申飭有司之臣。亟令痛革。毋循舊套。何如。上曰。依爲之。出擧條命善曰。臣旣以祛私意爲樹紀綱之本。而私意之橫流。又由於名檢之不修。誠使循私之徒。必獲降黜。秉公之人。必受褒揚。則人莫不自愛其身。孰肯忘身之顚沛。急人之利害哉。是以我聖上嗣服之初。惓惓以礪名檢。爲風動興起之先務。而復出銓曹堂郞通塞之規。俾有以激濁揚淸。各自標揚。此誠駕馭之長策。作成之要道。宜其人知檢束。世重名節。五六年來。煥然有拭目改觀之美。而閹然頹惰。生斯爲斯。依舊前日之氣像。何哉。復舊以後。爲是職者。皆不過侈其官銜。誇其榮燿而已。其所通塞。果能允愜物情否。其所激揚。果能䳷動人心否。取舍黜陟。不問才學之有無。先後差排。惟看門閥之高下。喬木之裔。識昩魚魯。而坐占淸顯之職。委巷之士。閱盡螢囊。而捷遲冗散之班。涇渭無別。駑驥同進。凡今之素無志守。但謀進取者。何必苦其心思。勞其視聽。味無味之書而講不講之業乎。不矯此弊。而但求名檢之自礪。雖家諭而戶說。終未見於變之美。臣意自今銓曹通塞。毋規規於門閥。唯以文學才猷。爲之權衡。而尤於激揚旌別之政。着意修擧。如或有蹈襲前轍。不思更張者。當該銓曹堂郞。亦從以施罰。使當世之人。咸知才學之爲先。名檢之爲重。則材彦可以輩出。風敎可以賁飾。亦願申明嚴飭。俾有實效。何如。上曰。依爲之。出擧條命善曰。向來李得臣之疏。跡涉不誠。罪在無嚴。而請削請鞫。俱未蒙允。畢竟律名。不過遞差而止。揆以國體。寧有是哉。臣謂李得臣姑從末勘。先施竄配之典宜矣。上曰。依爲之。出擧條命書榻敎曰。李得臣先施竄配之典。命善曰。關西御史事。實爲淸朝之羞恥。而頃者儒臣有所請罪。則有待下敎之敎。故未能更奏矣。臣於日昨。取見書啓。則其所論列。旣無前後官之別。其他條列。亦甚煩雜。有難考信矣。上曰。渠欲以詳細臚列。故如是胡亂矣。命善曰。大抵御史固是摠君命之人。而至有顚錯之事。姑貸寬暇之典。使之出給啓本。更爲從實書納似好。若或勿施書啓。則論啓中犯法守令。將歸於從中宥赦之地。更遣御史。以爲詳覈。亦涉宜矣。上曰。出給書啓。更使書納。似或無妨。而揆以體禮。則御史書啓。比如臺諫之封章。旣納還出。亦有所嫌故未果矣。命善曰。關西御史柳誼之奉使無狀。誠一朝廷之羞。向者儒臣之論罪也。旣有待究竟處分之敎。臣不敢更事請勘。而惟其書啓之繁氄棼糅。誠如聖敎。有司之臣。實無分開覈奏之道。勿施之敎。蓋出於此。然其中亦有守令犯科之不可不査處者。弊瘼因革之不可不商量者。則今因一人之僨誤。致使委遣之聖意。終歸無實。恐非所以尊君命重國體之義。臣意柳誼書啓。令各該司依例回啓似好。故敢達矣。上曰。依爲之。出擧條命善曰。宗廟修改事。例以春秋一番開役。而今當是月。有難董役。且別無修改處。姑待來月。以爲始役。似好矣。上曰。依此爲之。行知中樞府事具善復曰。時囚罪人吳命久具明遠。旣有照律之命。而此與科場用奸有異。何以處之乎。上曰。以不應爲公。律勘罪。甚好矣。善復曰。似不免徒配之律矣。善復曰。本府時囚罪人吳命久具明遠。以科場用情勘律。則爲邊遠充軍。而此律則太過。其罪犯與身自用情有異。以干涉科場律旁照勘律。則爲杖一百徒三年矣。以此照律。何如。上曰。依爲之。出擧條兼兵曹判書洪樂性曰。全州營將吳載光。昨年十二月辭朝。而因母病危重。不得發行矣。今年則以其親年恰滿七十五歲之限。呈狀乞遞。而辭朝之後。雖緣情理之切迫。不卽赴任。然揆以事體。極爲未安。不可不循例改差。本職爲先罷黜。其罪狀令該府處之。何如。上曰。依爲之。辭朝後未卽下去。聞渠情理似然。宜有參恕之道。而此人之積屈至此。親年過限者。實由於屢歲靳點而然。況有一二前例云。前例則雖不可每每循用。而事狀旣如彼。內職堂上窠。調用可也。出擧條樂性曰。李儒敬當爲陞資。而陞資之格。只以都政時付職。至於散政。則不得陞資。自是定式。何以爲之乎。上曰。非特敎則散政不得陞資乎。命善曰。然矣。樂性曰。承傳宣傳官李儒敬。已滿六朔。且曾經三品守令。似當依新定節目。爲陞資之職。而散政陞資。近無其例。何以爲之乎。敢稟。上曰。大臣之意。何如。領議政徐命善曰。特敎則不拘散政。亦不必爲例。惟在處分矣。上曰。雖是承傳。宣傳官階梯堂上窠則散政無得陞擬。至於此人。履歷旣滿。而本職又已仕滿。內職堂上三品窠。今日政擬望。可也。出擧條樂性曰。凡於動駕之時。駕前別哨。駕後禁軍。皆有負旗。以爲應接之節矣。今玆宿衛所罷後。初無相應之處。更製標旗。以爲應接之地。似好矣。上曰。業欲言之而未果。可以一番定式者也。日前郊外擧動時。以其無旗色之可應者。故未能指揮於駕前者此也。訓將所見。果何如。善復曰。以無旗色之可表。故果有是弊。別立所掌之旗。以爲應接。甚好矣。上曰。駕前後負旗之制。其色。何如。禁將似知之矣。李敬懋曰。駕前則製以紅旗。駕後則製以黑旗。從其負旗之色。製出表立。似宜矣。上曰。以是定制。可也。樂性曰。當立於何方乎。上曰。建於號令旗之前。可矣。刑曹判書徐浩修曰。臣頃承下敎。考閱古事。則該曹堂郞之卯酉仕進。依例爲之。至於笞杖。則初不用之。而禁牌或有出用之事。故臣曹依此爲之矣。上曰。唯。漢城府判尹李命植曰。京兆府擧行。亦依秋曹例爲之乎。上曰。依此爲之。漢城右尹鄭昌聖曰。陵寢事體。何等嚴重。而近來有數三儒生。稱以三陟所在陵寢。將欲修理。設廳於公廨。而此自祖宗朝屢遣禮官方伯。而莫能的知。不得已仍置。只禁撨禁矣。今此儒生之謂以修理。斂錢各邑。侵責邸人者。揆以事體。極涉䙝越。有駭聽聞。不可不禁戢。故敢達矣。上曰。事甚䙝慢。自本府嚴加禁戢。可也。出擧條大司成徐有防曰。臣於本館事。有區區所懷。敢此仰達矣。本館典僕。其數屢千。守護聖廟。接濟賢庫。凡干策應。多靠此輩。而朝家之許設懸房。納贖於三司。應役於本館。使之取剩資生者。法意甚重。而挽近以來。閭巷私屠。日熾月盛。三司出禁。雖云相續。終莫之痛遏。畢境失業難支之弊。專歸於典僕。而其外三司禁吏輩。各其出禁之時。若或未得私屠。拖過時限。則輒以懸房陳肉。謂以疊屠。非理徵贖者。尤係渠輩呼冤之端。雖以太常造脯之規言之。牛隻日字。俱有定式。而內腸之屬。不出寺門之外。明有法令。則貢人之每當造脯。廣限濫數。街路發賣。無異懸房。此又萬萬塞心。至於三法司下隷之稱以告祀。每年十月。任自私屠。狼藉取用。已非法司下屬所可爲之事。而況又前期月日。多數濫屠。甚至於一曹一司之內。吏吏皆屠。隷隷皆犯。互相賣買。不少顧忌。在用法之地而先自犯法。無可禁之人。故恣行冒犯。究厥所爲。尤極痛駭。當此典僕輩失業奪利之時。一有此弊。猶爲矜惻。況兼而有之乎。若此不已。則終無支保生活之道。自今爲始。太常及三司凡係冒法爲弊之如上項所陳者。劃卽痛禁嚴斷。俾朝家之法意無或大壞。典僕之生涯不至全失。而若或不有申飭。復踵前習。則自法司毋爲例徵。隨現嚴繩之意。出擧條分付。何如。上曰。依爲之。出擧條上曰。今將有下敎之事矣。予於義理之處。必欲嚴明。而至於事爲之間。亦欲以古聖人爲則。寧或有一毫私意乎。今玆洪樂仁之子。旣盡喪制。俾差初仕一窠。以爲受祿之地。何如。命善曰。聖敎誠好矣。命善曰。卽伏承洪奉朝賀孫錄用之敎。此實出於孝思攸曁。在庭百僚。孰不欽仰贊頌。參議若獨政。則初仕有次堂擧行之命。然後可以擬入。故敢達矣。上曰。依爲之。出擧條命書榻敎曰。今日政初仕。令次堂擧行。又命書榻敎曰。政官牌招開政。又命書李柱國疏批。仍命曰。御將入參於朝班事。分付。賤臣承命出來。分付。大司憲嚴璹曰。新除授持平金寅燮。時在京畿陰竹地。請斯速乘馹上來事。下諭。上曰。依啓。出擧條宇鎭曰。大司憲嚴璹。下諭仰奏之際。誤添一字。推考。何如。上曰。勿推。可也。出擧條璹曰。臣精神昏憒。下諭啓請之際。誤讀一字。至被承宣之請推。臣之所失著矣。請命遞斥臣職。上曰。勿辭。亦勿退待。出擧條大司諫沈墢曰。新除授獻納黃昇源。時在咸鏡道北評事任所。正言李明濟。時在洪忠道韓山地。請竝斯速乘馹上來事。下諭。上曰。依啓。出擧條璹曰。俄者外班成列將入之際。有成均館官二人。緩緩追到。大臣使之還退矣。方當百僚恬嬉之時。不可無警飭。臣謂二人問名拿處宜矣。上曰。依爲之。出擧條弘文館校理李敬一。副校理洪文泳李兢淵。修撰朴天行。副修撰權以綱等曰。今日卽歲後一初大朝會也。以天道言之。則三陽開泰。萬品咸新。此政我殿下維新聖德。對天行政之大機會也。孟子曰。師文王。大國五年。小國七年。必爲政於天下。殿下臨御以來。求治之念。典學之工。惟日孜孜。則非特師文王而已。蓋將紹述勛華。憲章禹湯矣。以年數言之。則大國五年之期。今已過矣。小國七年之期。亦不遠矣。而治不徯志。澤未下究。規模之不立。紀綱之不振。朝象之泮渙。民生之困瘁。猶夫前日。殿下之中朝憂歎。屢形於絲綸。而徒歸言敎。功化愈邈。此必有所以然之故矣。豈非殿下反躬自省處耶。夫人主一心。萬化之源。目今挽回世道。丕新治化之道。亶在殿下一心上。而治心之要。亦無別般道理。孔子曰。吾嘗終日不食。終夜不寢以思。不如學也。殿下今日治心發政之要。亦捨學問而奚以哉。然帝王之學。自與韋布不同。不但探討旨義。蹈襲藻華而已。將欲體認踐履。措之於政令。施之於事爲也。殿下睿學天縱。卓越百王。三講兩對。雖因事故。近或停輟。而殿下旣無馳騁弋獵之娛。又無聲色游衍之樂。燕涓蠖濩之中。所翫賾者經籍也。所對越者聖賢也。此則群下之所共稔知者。而緝熙光明之效。尙無著見於政令事爲之間者。豈非殿下體認踐履之工。終有所未能周至而然歟。伏願殿下。繼自今。凡於聖經賢傳中。一字半句。無或泛看。必以經旨中喫緊於誠正者。體驗於殿下之身心。以繼千聖之心法。又以切近於事功者。施措於殿下之政令。賁飾一世之治化焉。上曰。好矣。當留意矣。出擧條命書榻敎曰。王大妃殿進御人蔘末一錢重十貼煎入。右通禮趙思忠曰。臣於待罪奉常寺時。竊有慨歎者。敢此仰達矣。國之大事。莫重於祠典。而參考舊禮。祭酒之薰釀。必以堅封取潔。以爲重祀之禮。而今則不封不潔。全無致敬。至於油蜜等物。初不以本寺儲用。每取市貿。又以眞末之屬。和用米屑。尤涉不潔。使之申飭八郞廳。無敢如前好矣。命善曰。雖是祭享之事。所奏太涉煩屑。不當如是矣。志儉曰。思忠之前席陳奏。極涉猥瀆。推考。何如。上命思忠曰。爾卽繼陳其弊。可也。思忠曰。旣被承宣之請推。有難更奏矣。命書榻敎曰。奉常正趙思忠。仍任前職。又命書榻敎曰。在外承旨許遞。前望單子入之。又命書榻敎曰。新除授承旨牌招察任。又命書榻敎曰。未肅拜受由兵曹堂上許遞。今日政差出。上曰。吏判何以尙不入來乎。承牌與否知入。祖承承命出。回奏曰。尙未承牌入來云矣。𡊠曰。勳府草記事。以其李光奎之尙未捉致。故未卽取招以聞。事甚惶恐矣。上曰。百官及侍士中。或有所奏之事。出班以奏事。分付。賤臣承命出。回奏曰。無陳達之人云矣。上曰。吏判有何情勢。而尙不承牌乎。其委折知入。賤臣承命出。回奏曰。別無情勢。而以病未進云矣。上乘輿入大內。諸臣口傳問安訖。以次退出。